Kokoomuksen palkkalistoilla ollutta toiminnanjohtajaa epäillään pitkään jatkuneista väärinkäytöksistä. Puolue yritti lakaista sille kiusallisen tapauksen maton alle.

Iltalehden tietojen mukaan väärinkäytösepäilyt koskevat vuosia 2011-2017. Toiminta on ollut jatkuvaa.

Entisen toiminnanjohtajan epäillään käyttäneen piirin varoja henkilökohtaisiin menoihinsa tuhansia euroja vuodessa.

Kokoomuksen puoluetoimisto ei halua kommentoida tapausta.

Puheenjohtaja Petteri Orpo (vas.) johtaa kokoomusta ja puoluesihteeri Janne Pesonen (oik.) puoluetoimistoa. PETTERI PAALASMAA

Väärinkäytösepäilyt tulivat ilmi alkuvuodesta, kun piirin johto kiinnitti huomiota yhdistyksen pankkitilin saldoon. Tarkemman tarkastelun myötä selvisi, että piirin kirjanpidossa oli paljon piirille kuulumattomia menoja.

Piirin entinen toiminnanjohtaja oli ainoa, jolla oli tiliin käyttöoikeus. Hänen hallussaan olivat myös piirin luottokortit. Epäillyn jäljille päästiin helposti.

Iltalehden tietojen mukaan entinen toiminnanjohtaja oli käyttänyt piirin varoja vuosien saatossa huomattavia määriä henkilökohtaisiin menoihinsa.

”Kirjanpidossa epäselvyyksiä”

Iltalehti tavoitti kyseisen piirin puheenjohtajan keskiviikkona aamupäivästä.

- Kirjanpidossa on epäselvyyksiä ja niitä selvitellään, piirin puheenjohtaja myöntää Iltalehdelle.

Niukkasanaisen puheenjohtajan mukaan piirihallitus kokoontuu keskiviikkona ja kokouksen asialistalla on myös piirin entiseen toiminnanjohtajaan kohdistuvat väärinkäytösepäilyt.

-Tämäkin asia on siellä esillä, hän muotoilee.

Puoluetoimisto yritti peitellä

Väärinkäytöksistä epäillyn entisen toiminnanjohtajan työsuhde kokoomukseen päättyi huhtikuun alussa, vain muutama päivä ennen kuntavaaleja. Hän oli ollut puolueen palveluksessa pitkään.

Iltalehden tietojen mukaan kokoomuksen puoluetoimisto halusi torjua tapauksesta aiheutuvan mainehaitan ja sopia asian kaikessa hiljaisuudessa.

Näin myös tehtiin.

Iltalehden tietojen mukaan Janne Pesosen johtama kokoomuksen puoluetoimisto yritti salata puolueelle kiusallisen tapauksen. PEKKA AHO

Kokoomuksen henkilöstöasioista vastaava hallintopäällikkö Timo Elo ei halua kommentoida asiaa, koska hänen mukaansa yksittäiset työsuhteet ovat " työnantajan ja työntekijän välisiä asioita " .

- En kommentoi yksittäistä työsuhdetta julkisesti, Elo sanoo.

Tietojemme mukaan väärinkäytöksistä epäilty henkilö on tehnyt kokoomuksen kanssa sopimuksen, jonka mukaan puolue ei vie asiaa poliisille, mikäli hän maksaa takaisin tietyn summan ja irtisanoutuu tehtävästään vapaaehtoisesti. Miten kommentoit tätä?

- En mitenkään.

Kiistätkö tällaisen sopimuksen?

- Yksittäiset työsuhteet eivät ole julkisia asioita.

Kokoomuksen henkilöstöasioista vastaava hallintopäällikkö Timo Elo ei kommentoi "yksittäistä työsuhdetta". KOKOOMUS

Tutkintapyyntö edelleen mahdollinen

Piirin puheenjohtajan mukaan entisen toiminnanjohtajan työsuhteeseen liittyvät asiat eivät kuulu piirille.

Kokoomuksen toiminnanjohtajat ovat puolueen palkkalistoilla, mutta heille myönnetään nimenkirjoitusoikeus piirin asioiden hoitamista varten. Piiri on rekisteröityneenä yhdistyksenä itsenäinen oikeushenkilö.

- Voimme ottaa tilinkäyttöoikeudet pois, mutta työsuhdeasia on puolueen ja tämän asianomaisen henkilön välinen asia. En ota siihen sen enempää kantaa, piirin puheenjohtaja sanoo.

Piiri on itsenäinen oikeushenkilö. Aiotteko ryhtyä asiassa joihinkin toimenpiteisiin?

- Yhdistyksenä meidän täytyy pitää huolta siitä, että kirjanpitomme on yhdistyslain ja kaikkien muidenkin säännösten mukaisessa kunnossa.

- Nyt on saatu jonkinlainen yhteenveto siitä, miltä tilanne näyttää. Sen jälkeen meidän täytyy keskustella asiasta asianomaisen henkilön kanssa. Sen jälkeen katsotaan, mitä siitä seuraa.

Törkeä petos?

Törkeän petoksen rajana on pidetty oikeuskäytännössä 7 000-8 000 euroa, mutta rahamäärä ei yksin ratkaise sitä, onko tapaus törkeä vai ei.

Huomattavan hyödyn tai huomattavan tai erityisen tuntuvan vahingon lisäksi vaakakupissa painaa epäillyn asema rikoksentekohetkellä.

Vastuulliseen asemaan perustuvan erityisen luottamuksen hyväksikäyttö on raskauttava seikka rikosnimikettä arvioitaessa.

Törkeä petos on niin sanottu virallisen syytteen alainen rikos, joten poliisi voi ottaa tapauksen tutkittavakseen, vaikka asianomistaja - tässä tapauksessa piiri - ei vaatisikaan rikoksesta rangaistusta.